Petteri Orpo

Antti Petteri Orpo (født 1969) er en finsk politiker. Han er fra 20. juni 2023 Finlands statsminister. Han leder det liberalkonservative partiet Samlingspartiet.

Liv og virke 
Han vokste opp på bygda, i Kjulo i Satakunta, som sønn av et lærerpar. Faren har også vært med i lokalpolitikken.

Han flyttet til Åbo etter gymnaset, da han skulle studere videre. Han deltok i studentorganisasjoner, etter hvert som funksjonær, og ble valgt inn i stadsfullmäktige i Åbo i 1997 og landskapsfullmäktige i Egentliga Finland i 2005. Han tok sin magistereksamen i samfunnsøkonomi og statsvitenskap ved Åbo universitet i 2002, og var deretter spesialrådgiver i Innenriksministeriet og assisterende partisekretær i Samlingspartiet. Han giftet seg i 2003 med jurist Niina Maria Kanniainen.

Orpo har vært valgt til Riksdagen fra Egentliga Finlands valgkrets siden 2007. Fra 2012 til 2014 ledet han Samlingspartiets riksdagsgruppe. Orpo var jord- og skogbruksminister i Alexander Stubbs regjering fra 2014 til 2015, deretter innenriksminister i Juha Sipiläs regjering. I 2016 utfordret han Alexander Stubb om ledervervet i Samlingspartiet og vant, hvorpå han overtok Stubbs post som finansminister og ble sitt partis fremste representant i Sipilä-regjeringen. Mens Stubb var frittalende i formen, ble Orpo ansett som en mer fintfølende samarbeidspolitiker. Orpo hadde også vunnet stor tillit for sin håndtering av den europeiske migrasjonskrisen som innenriksminister. Orpo satt som finansminister og statsministerens stedfortreder frem til Sipilä-regjeringen gikk av i juni 2019.

Ved riksdagsvalget i april 2023 ble Samlingspartiet største parti, og Orpo startet arbeidet med å danne ny regjering. Han innledet forhandlinger med Sannfinländerna, Kristdemokraterna og Svenska folkpartiet. I slutten av juni kom de til enighet og kunne gå til Riksdagen for godkjennelse. Riksdagen godkjente Orpo som statsminister den 20. juni.

Referanser

Eksterne lenker 
 
 
 
 

Finske statsministre
Finske finansministre
Finske innenriksministre
Finske riksdagsmedlemmer
Personer fra Säkylä